钦定古今图书集成/明伦汇编/官常典/第270卷 > 吕夏卿
## 钦定古今图书集成/明伦汇编/官常典/第270卷 > 吕夏卿

按《宋史》本传：“夏卿，字缙叔，泉州晋江人。举进士，为江
宁尉。编修《唐书》成，直秘阁，同知礼院。仁宗选任大臣，
求治道，夏卿陈时务五事，且言：天下之势，不能常安，
当于未然之前救其弊，事至而图之，恐不及已。朝廷
颇采其策。英宗世，历史馆检讨、同修起居注、知制诰。
帝尝访以政，对曰：‘两朝不惜金帛以和二边，脱民锋
镝之祸，古未有也。愿勿失前好’。”出知颍州，得奇疾，身
体日缩，卒时才如小儿，年五十三。夏卿学长于《史》，贯
穿唐事，博采传记杂说数百家，折衷整比。又通谱学，
创为《世系》诸表，于《新唐书》最有功云。